ஜுபின் கார்க்

ஜூபீன் கார்க் (18 நவம்பர் 1972 – 19 செப்டம்பர் 2025) என்பவர் ஒரு இந்திய இசைக் கலைஞராவார். இவர் அசாமி, வங்காளம், இந்தி போன்ற மொழித் திரைப்படங்களிலும் தனியார் இசை நிகழ்ச்சிகளிலும் பாடியுள்ளார். மேலும் பிஷ்ணுப்ரியா மணிப்புரீ, ஆதி, போடோ, திம்மசா, ஆங்கிலம், கோல்பரியா, குஜராத்தி, கன்னடம், கரிபி, மலையாளம், மராத்தி, நேபாளி, போச்புரி, ஒடியா, நாகபுரி, சமசுகிருதம், சிந்தி, தமிழ், தெலுங்கு, திவா, உருது உள்ளிட்ட நாற்பத்திற்கும் மேற்பட்ட மொழிகளில் பாடியுள்ளார். ஆனந்தலஹரி, தோல், டொதரா, நூதன முரசுகள், கித்தார், சுபிலம், ஆர்மோனியம், மாண்டலின், மின்னணு விசைப்பலகை, கைம்முரசு இணை, மேலும் பல மோதுகைக்கருவிகளையும் வாசித்துள்ளார். அசாமின் பிரபலமான இசைக்கலைஞராகவும் அதிகம் ஊதியம் பெற்ற பாடகராகவும் இருந்துள்ளார். 33 ஆண்டுக் கால கலைவாழ்வில் 40,000+ பாடல்களைப் பாடியுள்ளார்.

தனி வாழ்க்கை
1972 நவம்பர் 18 இல் மேகாலய துரா நகரில் மோகினி மோகன் மற்றும் இலி போர்தகூர் என்கிற அசாமிய பிராமணக் குடும்பத்தில் பிறந்தார். சூபின் மேத்தா நினைவாக இவருக்கு ஜூபின் போர்தகூர் எனப் பெயரிடப்பட்டது. தனது இரண்டாம் பெயரை கார்க் எனப் பின்னாளில் மாற்றிக் கொண்டார். ஜூபீனின் பூர்வீகக் குடும்பமானது அசாம் மாநில ஜோர்ஹாட் மாவட்ட ஜஞ்சியைச் சேர்ந்ததாகும். இவரின் தந்தை நீதித் துறை நடுவராகவும் பாடலாசிரியராகவும் இருந்துள்ளார். இவரது தாய் ஒரு பாடகராவார். ஜோர்ஹாட்டிலுள்ள கார்மேல் பள்ளியில் தொடக்கக் கல்வியைக் கற்றார். பிஜ்னி உயர்நிலைப்பள்ளியிலும் தமுல்போர் மேல்நிலைப்பள்ளியிலும் பள்ளிப் படிப்பை முடித்தார். ஜே.பி.பல்கலைக்கழகத்தில் உயர் நிலைக் கல்வியை முடித்தார். பி. போராக் கல்லூரியில் பட்டப்படிப்பிற்குச் சேர்ந்தார் ஆனால் 1991 இல் இடைநிற்றல் அடைந்து பாடுவதில் கவனம் செலுத்தத் தொடங்கினார். கோலாகாட்டில் ஆடை வடிவமைப்பாளராக இருந்த கரிமா சைக்கியாவைச் சந்தித்து 2002 பிப்ரவரி 4 ஆம் நாள் திருமணம் செய்து கொண்டார். இவர் தன்னைச் சாதி சமயமற்றவராக அறிவித்துக் கொண்டார்.

பொது வாழ்வு
சமூகம், சமயம், அரசியல்வாதி தொடர்புடைய சம்பவங்களுக்கு அச்சமில்லாத வெளிப்படையான இவரின் பேச்சுக்கள் கவனம் பெற்றன. தனது சிறந்த பாடல்கள் மது குடித்த பின்னர் உருவாக்கியவை என்று மதுப்பழக்கத்தை வெளிப்படையாகப் பேசினார். அசாமில் நடைபெற்ற இந்தியக் குடியுரிமை திருத்தச் சட்டப் போராட்டங்கள் பலவற்றில் கலந்து கொண்டார். ஊழல் அரசியல்வாதிகள் குறித்து இவர் பாடிய போலிடிக்ஸ் நகொரிபா பந்து என்ற பாடல் அதிகமாகக் கவனம் பெற்றது. 2013 இல் ஒரு சிறுவனைக் கைநீட்டி அடித்ததற்கு 2017 இல் மூன்று மாதம் சிறைத் தண்டனை பெற்றார். 2018 இல் தடகள வீரர்   ஹிமா தாசுவிடம் கோழிக்கறி சாப்பிடுவதற்குப் பதில் மாட்டிறைச்சி சாப்பிடச் சொன்னார்.இந்தக் கருத்து அசாம் முழுவதும் சர்ச்சையானது  பூபேன் அசாரிகாவிற்கு வழங்கப்பட்ட பாரத ரத்னா விருதை விமர்சித்து இவரின் குறுங்காணொளி 2019 இல் அதிகம் பேசுபொருளானது. இது தொடர்பாக பாரதிய ஜனதா கட்சியின் சத்யா ரஞன் போராக் ஹொஜாய் மாவட்டக் காவல் நிலையத்தில் முதல் தகவல் அறிக்கை பதிவு செய்தார்.
2019 இல் சில பிராமணர்கள் சுட்டுக் கொல்லப்பட வேண்டும் என்று கருத்து தெரிவித்துப் பின்னர் தனது கருத்திற்கு வருத்தம் தெரிவித்தார். கிருட்டிணன் கடவுளல்ல மனிதன் என்று 2024 ஏப்ரலில் நடைபெற்ற ஒரு பிஹு கச்சேரியில் கூறினார் இதன் காரணமாக மாஜுலி மாவட்டத்திற்குள் நுழையத் தடைசெய்யப்பட்டார்.
தனது கலகுரு ஆடிஸ்டே அறக்கட்டளை மூலம் பலவேறு தொண்டுப் பணிகளைச் செய்து வந்துள்ளார். தனது திரைப்படமான கஞ்சன்ஜங்கா மூலம் அசாம் மாநில தேர்வாணையத்தில் நடைபெறும் ஊழலைப் பற்றி பேசியுள்ளார். வெள்ளத்தால் பாதிக்கப்பட்ட மக்களுக்காக கால்பந்து போட்டியில் விளையாடி நிதி திரட்டியுள்ளார். 2021 மே காலக்கட்டத்தில் கொரோனாவைரசுத் தொற்றின் போது குவகாத்தியிலுள்ள தனது இரண்டடுக்கு வீட்டை கொரோனா சிகிச்சைக்குப் பயன்படுத்த அனுமதித்தார்.

இறப்பு 
2025 செப்டம்பர் 19 அன்று சிங்கப்பூர் நாட்டின் புனித ஜான் தீவு கடற்கரையில் உயிர்க் கவசமின்றிக் கடலில் நீச்சலடிக்கச் சென்று உயிரிழந்தார். நீரில் மூழ்கியவுடனே மீளுயிர்ப்புச் சுவாசம் அளிக்கப்பட்டு சிங்கப்பூர் தேசிய மருத்துவமனைக்கு அழைத்துச் செல்லப்பட்டார், அங்கு இவர் இறந்து விட்டதாக உறுதி செய்யப்பட்டது.

இந்தியாவின் பிரதமர் நரேந்திர மோதி, எதிர்க்கட்சித் தலைவர் இராகுல் காந்தி, அசாம் முதல்வர் ஹிமாந்த பிஸ்வாஸ் சர்மா, மேற்கு வங்க முதல்வர் மம்தா பானர்ஜி உள்ளிட்ட முக்கிய ஆளுமைகள் இவரின் இறப்பிற்கு இரங்கல் தெரிவித்தனர். அசாமில் மூன்று நாள் துக்கம் அனுசரிக்கப்பட்டது. ஆமிர் கான், கங்கனா ரனாத், இசையமைப்பாளர் ஏ. ஆர். ரகுமான், மூத்த பாடகர் ஹரிஹரன், பாடகர்கள் அலிஷா சினாய், மகாலட்சுமி ஐயர், கல்பனா படோவரி, ஷில்பா ராவ், சுனிதி சௌஹான், சகாரிகா, சிரேயா கோசல், தராலி சர்மா உள்ளிட்ட கலைத்துறையினரும் தங்களது இரங்கலைப் பகிர்ந்தனர்.

மேற்கோள்கள்

பகுப்பு:1972 பிறப்புகள்
பகுப்பு:2025 இறப்புகள்
பகுப்பு:அசாமியத் திரைப்பட இயக்குநர்கள்
பகுப்பு:இந்திய நாட்டுப்புறப் பாடகர்கள்
பகுப்பு:இந்தியப் பாடகர்கள்